Johs. Poulsen (RV), 2008-05-27:
Det Radikale Venstre har en vision om, at vi inden for den næste generation eller to skal skabe et samfund i Danmark, som er uafhængigt af fossile brændstoffer.
Det er der faktisk en lang række fordele og gevinster ved, som er helt oplagte.
For det første er der naturligvis det, at vi med et samfund, som ikke er afhængigt af fossile brændstoffer, vil kunne leve op til klimamæssige og miljømæssige målsætninger i en helt anden størrelsesorden end det, der er tilfældet nu og tilfældet inden for den overskuelige tidshorisont, vi kan se.
Alene af den grund bør vi gøre det.
Der er naturligvis også helt oplagte sundhedsmæssige fordele i at basere sig på et samfund med rene energikilder frem for et samfund, som også er problematisk med hensyn til vores sundhed.
Derudover er der sikkerhedsmæssige fordele ved at skabe et sådant samfund, for man er ikke afhængig af fossile brændstoffer og tilførsel udefra.
Man kan sige, at vi i Danmark i de her år er i den situation, at vi er selvforsynende og endda nettoeksporterende, men på bare lidt længere sigt er der ingen tvivl om, at det at kunne skabe uafhængighed af en række nationer i forhold til energiforsyning har nogle sikkerhedsmæssigt positive elementer i sig.
Dertil kommer, at hvis man ser på fossile brændstoffers betydning for skabelsen af konflikter i den her verden, er der ingen tvivl om, at det at have et samfund, ikke bare i Danmark, men også i Europa og globalt, som er mindre afhængigt af fossile brændstoffer, også alt andet lige vil give en klode, som har en større chance for at dæmme op for konflikter.
Det er så rigtigt, som også den konservative ordfører var inde på, at det isoleret set på både mellemlang og lang sigt også for Danmark er en fordel for vækst og beskæftigelse at være i front på udviklingen af et samfund, som ikke er afhængigt af fossile brændstoffer.
Så der er god grund til, at man forfølger en målsætning af den karakter så stærkt, som det overhovedet kan lade sig gøre, og inden for de muligheder, der tegner sig, for naturligvis skal det foregå på et realistisk realiserbart grundlag.
Set med vore øjne er et af elementerne i det - på den helt korte bane at der er indgået en energiaftale mellem størstedelen af partierne i det her Folketing, som i alt fald tager fat på udfordringerne på den helt korte tidshorisont.
Efter vores opfattelse kunne ambitionerne i den aftale sagtens være stærkere; der kunne sagtens være målsætninger, som i højere grad blev fyldt ud tidligere.
Men det har været det muliges kunst at lave en energiaftale med et bredt flertal her i Folketinget, som trods alt tager fat på udfordringerne.
Det er den første del af det.
Når vi taler om den danske energipolitiske indsats her i dag, vil vi da gerne samtidig udtrykke, at efter 2012, hvor den indgåede energiaftale udløber, er det vores opfattelse, at målsætningerne skal skærpes på en række områder.
Det vil først og fremmest være ved en kombination af to ting.
Energibesparelser er efter vores opfattelse den klogeste form for energipolitik, man overhovedet kan lave, for den energi, man ikke skal bruge, skal man ikke producere.
Uanset om man baserer sig på fossile brændstoffer eller vedvarende energi, er det trods alt sådan, at der er en omkostning forbundet med det, og der er så et ressourcemæssigt træk forbundet med det.
De gevinster, man kan opnå ved energibesparelser, er derfor rigtig, rigtig gode.
Det andet hovedelement i en mere langsigtet indsats er naturligvis en meget mere massiv udbygning med vedvarende energi, således at man på den måde - både nationalt og jo gerne i de sammenhænge, hvor vi indgår internationalt - skaber grundlaget for, at vedvarende energi kan fylde meget, meget mere i energiforsyningen.
Men allerførst vil jeg sige til den diskussion, der har været mellem nogle stykker, om, hvorvidt kommunerne har muligheder for - inden for de indgreb, der nu lægges op til fra regeringens side på kommuneområdet - at investere, at man må sige, at det, der er lagt op til fra regeringens side, jo rent faktisk er at begrænse en mulighed, som ellers hele tiden har været der.
Der har jo netop ikke været tale om, at man i kommuneaftalerne havde lagt loft over, hvad man måtte investere på anlægsområdet og dermed, hvad man måtte investere også i forhold til at opnå energibesparelser i fremtiden.
Det er helt ensidigt og selvopfundet af regeringen, at man nu lægger den begrænsning på.
Som flere har været inde på i debatten her, er vi også af den opfattelse, at det er meget beklageligt, at man har haft en sådan tilgang, for det begrænser alt andet lige kommunernes muligheder for at lave en fornuftig indsats på det energipolitiske område.
I forhold til den indsats, der så foreløbig er tilrettelagt på det korte, mellemlange og lange sigt, er der store mangler på trafikområdet.
Trafikken er for det første en meget stor belastning, når man ser på det samlede energiforbrug og dermed de følger, der er af den energimæssige belastning.
Det er for det andet det sted, hvor der gøres alt for lidt i forhold til at reducere belastningen, ikke mindst i lyset af, hvilke muligheder man rent faktisk har, som ville kunne føres ud i livet - også her uden de helt store problemer - i løbet af ganske kort tid.
En af de ting, vi synes er helt oplagt at få taget fat på fra Folketingets side i en kommende folketingssamling, er en afgiftsomlægning på hele trafikområdet, der betyder, at man for det første får flere til at anvende kollektiv transport frem for individuel transport baseret på motorkøretøjer, og at man for det andet får en afgiftsomlægning, der betyder, at man har belastningen i afgifter på brugen af biler frem for på købet eller registreringen af dem.
Indførelsen af vejbenyttelsesafgifter eller roadpricing, eller hvad folk nu kan lide af udtryk, er efter vores opfattelse en meget, meget vigtig beslutning at få taget.
Vi skal helt principielt indføre vejbenyttelsesafgifter i fremtiden som et redskab til at dæmpe trafikkens belastning.
Den beslutning bør vi tage meget snart og efter vores opfattelse senest i næste folketingssamling, så man kan begynde at forberede indførelsen af roadpricing eller vejbenyttelsesafgifter på en effektiv måde. Så synes vi i øvrigt, at man derudover som sagt kan omlægge afgifterne på en sådan måde, at det giver incitament til at udskifte store dele af den danske bilpark, som faktisk er halvgammel, og som, hvis den udskiftes til nye og mere miljøvenlige biler, alene af den grund vil nedsætte det samlede energiforbrug i transportsektoren.
Så der er brug for en indsats.
Der er desuden brug for en indsats, når vi efter sommerferien skal diskutere en investeringsplan i forlængelse af Infrastrukturkommissionens anbefalinger.
Her er det vores opfattelse i Det Radikale Venstre, at en sådan investeringsplan skal leve op til de målsætninger, jeg her har skitseret: Tyngden i investeringerne skal være på den kollektive trafiks område, og det vil sige, at tyngden af investeringerne ikke mindst skal være på jernbane frem for vejudbygning.